Myni Danzkarrieren und dermit verbundene Baasel-Forschige het au in der alte "Komödie", in der Staine, stattgfunde, wo so ne ghaimnisvolle dunggle Gang yynegfiert het. Dert hets immer feyn noch Schmeggiwasser duftet, noch Puuder und Hoorlagg. Als Primmelischielerin bin i dert e  Danzsoldaat gsi im Stigg "Der standhafte Zinnsoldat" vom Hans Christian Andersen. Der däänisch Konsuul isch an der Premiere gsi und yych bi fascht gstoorbe vor Lambbefieber. Und immene Theaater-Stigg han i dert mit myner Frindin uff Spitzeschue danzt und derbyy d Kulisse gschoobe. In der neie "Komödie", die alti hän si miessen abrysse, isch alles modäärner und fyyrtechnisch besser gsi aaber lang nimm so haimelig. Derfir han i dert mit em veneziaanische Theatermaa Carlo Goldoni Bikannschaft gmacht, eppis wo  mir bis hit noogoot. Iibrigens: Die nei "Komödie" gits au nimme. Im Casino hämmer au danzt: D Hanro het zu iirem Jubiläum e danzti Moodeschau welle. Der Theaatergwaffeer het mir e soon e scheeni Frisuur aanezauberet, und die richtig Schminggi derzue, wo mi 10 Joor elter het lo schyyne, e scheens Hanro-Underreggli mit fyyne Spitzli draa... Mi aigeni Mueter won e Freibillett griegt het, het mi nimm kennt. Und in der Muschtermäss hämmer, i glaub fir d Ciba, e glatten Oobe uffgfiert mit Charleston und andere  Dänz. An aim Ooben isch mer der Schue ab und in hoochem Booge iiber d Biini gflooge!